Diari Oficial de la Generalitat Valenciana


Sumari del DOGV 9934, del 11-09-2024 (2024/8819)

RESOLUCIÓ de 19 de juliol de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual número 2 del Pla parcial polígon industrial Camí dels Olivars en el terme municipal de Catadau. Expedient 096 - 2020 - EAE.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9934

Data del DOGV
:   11-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8819

CVE
:   BLFV-H-1706-9043

Data del document
:   19-07-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 096 - 2020 - EAE Catadau (València).

«Informe ambiental i territorial estratègic

Tràmit: modificació puntual número 2 del Pla parcial polígon industrial Camí dels Olivars

Promotor: Ajuntament de Catadau

Autoritat substantiva: Comissió Territorial d’Urbanisme de València

Localització: Terme municipal de Catadau

Expedient: 096 - 2020 – EAE

La Comissió d’Avaluació Ambiental, en la sessió del 19 de maig de 2022, va adoptar el següent

Acord:

Vista la proposta d’informe ambiental i territorial estratègic de la modificació puntual número 2 del Pla parcial polígon industrial Camí dels Olivars de Catadau, en els termes següents:

En data 7 de gener de 2021, ha tingut entrada en el Servici d’Avaluació Ambiental Estratègica de la Subdirecció General d’Avaluació Ambiental i Territorial la sol·licitud d’inici de l’avaluació ambiental i territorial estratègica de la modificació puntual número 2 del Pla parcial polígon industrial Camí dels Olivars de Catadau.

A) Documentació presentada

La sol·licitud d’inici, remesa pel Servici Territorial d’Urbanisme de València, s’acompanya d’un esborrany de la modificació del pla del document inicial estratègic amb els continguts de l’article 52 (procediment simplificat) del Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP). La documentació es presenta en format digital.

L’11 de gener de 2022, l’Ajuntament presenta documentació complementària relativa a la situació del sòl destinat a activitats terciàries del municipi.

B) Planejament vigent

El planejament municipal vigent en el municipi de Catadau són unes normes subsidiàries aprovades definitivament el 28 de març de 1989. No van ser objecte d’avaluació ambiental.

El sector de sòl industrial «Camí dels Olivars» va ser creat mitjançant l’homologació modificativa i el pla parcial que va aprovar definitivament la Comissió Territorial d’Urbanisme el 28 de febrer de 2000. Va ser objecte d’avaluació ambiental (expedient 598/6811 IRW) i es va emetre declaració d’impacte ambiental el 27 de gener de 2000.

La superfície del polígon és de 210.255 m², dels quals 120.631 m² es destinen a sòl edificable industrial i la resta a usos dotacionals (viaris, zones verdes). Es troba totalment urbanitzat i consolidat per l’edificació en un 31,09 % i queda un 68,91 % sense ocupar (equivalen a 83.127 m²).

Actualment es troba en tramitació la modificació 1 del pla parcial a l’efecte d’ajustar les previsions relatives a les altures.

C) Descripció, objecte i justificació.

Es pretén ampliar el polígon industrial en una extensió de 14.328,25 m² mitjançant la reclassificació de sòl no urbanitzable de protecció agrícola.

En l’actualitat en l’àmbit proposat hi ha una EDAR i una planta satèl·lit de gas (4.463 m²) que donen servici a una de les indústries emplaçada dins del polígon. L’EDAR depura l’aigua industrial per a complir amb l’ordenança d’abocament al clavegueram.

D’esta manera, es crearà sòl urbanitzable industrial ZND-IN per a destinar-lo a la implantació de les instal·lacions i servicis complementaris de les indústries del polígon.

En l’actualitat, la normativa del polígon únicament permet com a activitats complementàries les vinculades a l’immoble, com porteries, garatges, magatzems, trasters o similars. Estes instal·lacions són molt limitades, per la qual cosa és necessari ampliar-les i, amb la finalitat de no reduir la superfície actualment destinada a l’activitat productiva, es proposa l’ampliació per a implantar les instal·lacions auxiliars (depuració, subministrament gas, ...).

El desglossament detallat de les superfícies en m² de l’actuació són:

|  |  |
| --- | --- |
| Ús lucratiu industrial | 5.539,83 |
| Vials | 6.639,18 |
| Zona verda | 1.432,83 |
| Equipament | 716,41 |
| Total | 14.328,25 |

D) Document inicial estratègic: Possibles efectes sobre el medi ambient

A més de l’alternativa 0, se n’han aportat dos més. L’alternativa 1 és la triada, mentres que l’alternativa 2 proposa una ampliació del sòl industrial en tot el seu límit sud que ocupa més del doble de superfície (32.739 m²).

El sòl es destina a cultius de regadiu, majoritàriament fruiters de cítrics.

No s’han detectat espècies vegetals d’interés o protegides.

4.463 m² del sòl afectat per l’actuació es troba ja transformat i ha desaparegut l’ús agrícola.

La capacitat del sòl agrícola és elevada.

La zona no presenta riscos significatius.

No s’alteraran les exigències de mobilitat i disponibilitat de sistemes de transport perquè s’integra en les sinergies que, en este sentit, deriven de l’existència del polígon industrial confrontant.

Es proposa una sèrie de mesures preventives que cal adoptar durant la fase constructiva (reg periòdic, cobriment de camions, gestió de residus…) i, en menor mesura, durant la fase de funcionament (mesures d’integració paisatgística).

Com a mesures de seguiment, es proposen auditories acústiques periòdiques, controls d’emissions a l’atmosfera i compliment d’ordenança d’abocaments.

E) Consultes

Per part de la Direcció General de Medi Natural i Avaluació Ambiental, la documentació aportada s’ha sotmés a consulta a les administracions afectades següents:

|  |  |  |
| --- | --- | --- |
| *Consulta* | *Informe* | *Administració pública consultada* |
| 27.01.21 | 11.05.22  11.05.22  16.05.22 | DG Política Territorial i Paisatge:  Servei de Planificació Territorial (ETCV)  Servici de Gestió Territorial (PATRICOVA)  Servei d’Infraestructura Verda i Paisatge (paisatge) |
| 27.01.21 |  | Direcció Territorial de València de la Conselleria d’Agricultura |
| 27.01.21 | 14.05.21 | EPSAR |
| 27.01.21 | 08.07.21 | Confederació Hidrogràfica del Xúquer |
|  | 21.12.20 | Servei Territorial d’Urbanisme |

  

Els informes rebuts es publicaran en

<https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica>

juntament amb l’informe ambiental i territorial estratègic.

F) Identificació i valoració dels possibles efectes sobre el medi ambient

Segons el que estipula l’article 46.3 del TRLOTUP, l’òrgan ambiental i territorial ha de determinar, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de l’existència d’efectes significatius sobre el medi ambient i amb una consulta prèvia a les administracions públiques afectades a què es referixen els articles 48.d) i 53.1 del TRLOTUP.

–  Urbanisme.

El 21 de desembre de 2020 el Servei Territorial d’Urbanisme de València emet un informe en què assenyala que l’aprovació definitiva serà autonòmica perquè afecta l’ordenació estructural. A més, des del punt de vista de les seues competències, realitzen una sèrie d’observacions que es resumixen a continuació:

– Justificar que no es pot emplaçar en les parcel·les vacants del sector.

– S’ha d’integrar correctament en l’ordenació urbanística amb una adequada transició amb el sòl no urbanitzable.

– Necessitat de justificar la viabilitat i sostenibilitat econòmica de la proposta.

– Contindre la documentació que preveu l’article 34 LOTUP.

– Infraestructura verda.

De conformitat amb el que establix l’article 4.4 LOTUP, la planificació urbanística definirà i caracteritzarà la infraestructura verda amb caràcter previ a l’ordenació d’usos i activitats.

El Servici d’Infraestructura Verda i Paisatge ha emés un informe en el qual assenyala que la modificació limita amb un corredor territorial de caràcter fluvial i s’emmarca dins del paisatge de rellevància regional PRR38 Ribera del Xúquer.

S’hauran de definir els elements de la infraestructura verda respecte de la modificació puntual, tant gràficament com normativament, que hauran d’estar interconnectats amb els d’escala territorial.

– Paisatge.

De conformitat amb el que establix el TRLOTUP, el paisatge actuarà com a criteri condicionant en la planificació territorial i urbanística.

El Servici d’Infraestructura Verda i Paisatge ha emés un informe en el qual assenyala que l’actuació tindrà incidència en el paisatge, per la qual cosa serà necessari elaborar d’un estudi d’integració paisatgística, que incorpore les mesures d’integració en la documentació del pla que tinga eficàcia normativa.

– Ordenació del territori (ETCV).

El Decret 1/2011 va entrar en vigor el 20 de gener de 2011 i s’aplica a este pla. En l’ETCV s’establixen un conjunt de criteris de creixement de sòl amb la finalitat d’orientar els municipis cap a la consecució de creixement racional i sostenible. En funció dels valors estadístics del creixement de població, ocupació o dimensió del municipi, a objectius de vertebració territorial i mitjançant una formulació matemàtica, s’establixen els índexs de creixement màxim per a usos residencials i per a activitats econòmiques. En les directrius 87 i 103 es permet la realització d’estudis més específics, i en les directrius 86 i 101, un factor de flexibilització sobre els valors obtinguts.

Segons els càlculs elaborats pel Servici de Planificació Territorial, s’obté una superfície màxima de creixement, per al terme municipal, per als pròxims 20 anys, de 178.120 m² de sòl destinat a activitats econòmiques.

Des de la Llei 10/2015, de 29 de desembre, de mesures fiscals, de gestió administrativa i financera, i d’organització de la Generalitat els informes relatius a la planificació territorial i a les determinacions de l’ETCV tenen caràcter vinculant.

– Domini públic hidràulic.

En les proximitats, però allunyat de l’actuació, discorren el riu Magre i el barranc Amplet. La confederació ha informat que no resulten afectades ni les seues zones de servitud ni de policia.

– Risc d’inundació. El Pla d’acció territorial sobre prevenció del risc d’inundació va ser aprovat pel Decret 201/2015, de 29 d’octubre.

El Servici de Gestió Territorial ha emés informe en el qual assenyala que no es troba afectat per risc d’inundació.

– Recursos hídrics:

S’ha d’acreditar la disponibilitat de recursos hídrics, d’acord amb l’article 25.4 del text refós de la Llei d’aigües, Reial decret legislatiu 1/2001, de 20 de juliol.

En la documentació que s’elabore haurà d’incloure’s un estudi de demandes en els termes assenyalats en l’informe emés per la confederació hidrogràfica.

– Xarxa de sanejament. Abocaments:

Queda prohibit l’abocament directe o indirecte d’aigües i productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l’autorització administrativa que calga (article 100 TR Llei d’aigües), i ha de ser l’organisme de conca qui ho autoritze.

Les aigües residuals generades en el municipi de Catadau són tractades en el sistema de sanejament i depuració de l’EDAR Mancomunitat del Marquesat. Està dissenyada per a tractar 1.875 m³/dia i en l’actualitat el cabal mitjà influent és de 1.268 m³/dia.

En l’informe de l’EPSAR, es pren com a referència una generació de 40 m³/dia per hectàrea bruta de sòl industrial, la qual cosa suposa per a este cas 57,31 m³/dia, de manera que el seu tractament seria viable.

Així mateix, s’ha de tindre en compte que les aigües residuals seran tractades en l’EDAR existent en l’àmbit de la modificació abans de l’abocament al clavegueram públic.

G. Consideracions jurídiques

L’avaluació ambiental estratègica és l’instrument de prevenció, que establix la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

H) Valoració ambiental d’acord amb els criteris de l’annex VIII del TRLOTUP

1. Per les característiques dels plans i els programes:

Amb la proposta es regularitzaran unes instal·lacions ja construïdes. Estes van ser executades amb posterioritat a la urbanització del polígon (en foto aèria de 2008 les instal·lacions no estaven construïdes, vol entre el 26.06.08 i el 14.11.08, mentres que la urbanització del polígon es va acabar en el 2006 segons la foto aèria).

L’avaluació ambiental estratègica és un instrument preventiu que servix per a integrar els aspectes ambientals en la presa de decisions, però en este cas la decisió ja està presa i en funcionament.

Segons la definició que preveu l’article 5.1.a de la Llei 21/2013:

a) «Avaluació ambiental»: procés a través del qual s’analitzen els efectes significatius que tenen o poden tindre els plans, programes i projectes, abans de la seua adopció, aprovació o autorització sobre el medi ambient, incloent en esta anàlisi els efectes d’aquells sobre els següents factors: la població, la salut humana, la flora, la fauna, la biodiversitat, la geodiversitat, la terra, el sòl, el subsol, l’aire, l’aigua, el clima, el canvi climàtic, el paisatge, els béns materials, inclòs el patrimoni cultural, i la interacció entre tots els factors esmentats.

En este cas, l’avaluació ambiental estratègica perd el seu vessant preventiu i cautelar i, per tant, han d’aplicar-se els principis de compensació o reversió.

Per al cas de l’avaluació ambiental de projectes, la Llei 21/2013 impedix la seua realització en el cas que ja estiguen executats (article 9), amb l’excepció que hi haja una sentència ferma (disposició addicional 16), cas en què s’apliquen els esmentats principis de compensació o reversió.

No obstant això, per a l’avaluació ambiental de plans, l’esmentada llei no impedix la seua avaluació, però per semblança en haver desaparegut la possibilitat d’aplicar els principis preventius s’aplicarien els principis de compensació o reversió.

– L’àmbit sobre el qual s’actua està classificat pel planejament vigent com de protecció agrícola.

Les característiques físiques i les infraestructures de regadiu existents conferixen a este sòl un elevat valor per al seu ús per a les activitats agrícoles. En la documentació remesa no s’ha justificat que el sòl haja perdut estes característiques, al contrari, s’assenyala la seua elevada capacitat per a este fi (concorda amb la cartografia temàtica de la Conselleria).

El principi de reversió no seria aplicable, ja que les instal·lacions executades han destruït les primeres capes del terreny, que eren les més adequades per al cultiu agrícola, per la qual cosa s’ha d’aplicar el principi de compensació del mal causat.

En la documentació s’indica que la superfície ja transformada és de 4.463 m², per la qual cosa esta és la quantia que s’ha de compensar.

Com estes instal·lacions haurien d’haver-se construït dins del sòl d’ús industrial, ja que hi ha parcel·les lliures per a fer-ho, com a mesura compensatòria s’haurà d’adquirir una parcel·la d’este sòl en eixa quantia per a destinar-lo a zones verdes públiques (s’hauria de destinar a ús agrícola, però no hi ha garanties que eixe ús es puga mantindre en el temps dins del polígon.

– En la documentació no es calcula la demanda de recurs hídric necessari amb la finalitat de determinar si hi ha disponibilitat per a subministrar-lo. No obstant això, a causa de la dimensió de la proposta i els drets d’aprofitament dels quals disposa el municipi, no sembla que serà un problema la seua justificació, de manera que este aspecte es pot posposar a un moment posterior de la tramitació, en els termes que assenyala l’informe emés per la confederació hidrogràfica.

2. Per les característiques dels efectes i de l’àrea probablement afectada:

– L’informe del Servici d’Infraestructura Verda i Paisatge manifesta que el pla tindrà incidència en el paisatge perquè suposarà la legalització d’usos existents i la modificació de la vora urbana del polígon industrial, de manera que afectarà el caràcter i les condicions de percepció del paisatge existent.

L’ampliació es fa sobre terrenys dedicats a l’horta, que és un espai agrari amb gran valor històric, per la qual cosa s’haurà de procurar la correcta transició entre el paisatge urbà i el seu entorn. Per a això, serà necessari definir un espai de transició entre usos, en què s’integren paisatgísticament i visualment les volumetries, els materials i els colors de les noves implantacions en el territori.

– Respecte al segellament de sòl, podria produir-se una afecció, no generada per la proposta pròpiament dita, sinó per les previsions que preveu el planejament vigent.

El pla general en vigor preveu ja unes propostes de segellament de sòl destinat a activitats econòmiques que es desconeix si s’ajusten a l’ETCV, ja que esta es va elaborar amb posterioritat. Per això, és necessari verificar que els creixements existents en el planejament vigent complixen les previsions de l’ETCV o no.

El Servici de Planificació Territorial ha verificat esta circumstància i ha informat favorablement, atés que la superfície de l’actuació més el sòl pendent d’edificar en el municipi, 152.278 m², és inferior a la superfície marcada per l’ETCV, 178.120 m² de sòl destinat a activitats econòmiques.

Per tot això, es considera que si bé existixen algunes afeccions, o falta de justificació (segellat de sòl, valors agrícoles, integració paisatgística, recurs hídric, ...), estes poden ser solucionades en fases posteriors de la tramitació urbanística i prèviament a la seua aprovació definitiva.

H. Proposta d’acord

Segons establix l’article 53 del TRLOTUP, d’acord amb els criteris de l’annex VIII d’esta llei i a la vista de l’anàlisi que s’ha realitzat en l’apartat anterior, es pot concloure que la modificació de pla proposada no té efectes significatius negatius sobre el medi ambient i el territori si s’adopten mesures compensatòries al mal ja causat, amb la qual cosa es pot resoldre l’avaluació ambiental estratègica pel procediment simplificat.

D’acord amb el que s’ha exposat, es resol:

Emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual número 2 del Pla parcial polígon industrial «Camí dels Olivars» de Catadau, l’objecte del qual serà el que descriu la documentació remesa, d’acord amb els criteris de l’annex VIII del TRLOTUP, per no tindre efectes significatius sobre el medi ambient, sempre que prèviament a la seua aprovació definitiva es complisquen els condicionants descrits a continuació, de manera que correspon continuar la tramitació de la modificació de pla conforme a la seua normativa sectorial.

1. Com a mesura compensatòria, haurà de crear-se una nova zona verda pública d’almenys 4.463 m² en el polígon Camí dels Olivars (equival a la superfície que s’indica en la documentació, que ja ha sigut transformada i en la qual ha desaparegut l’ús agrícola) o en un altre sòl urbà del municipi.

2. Hauran d’atendre’s les determinacions de l’informe de 16 de maig de 2022, del Servici d’Infraestructura Verda i Paisatge. Entre altres, es requerix l’elaboració d’un estudi d’integració paisatgística.

3. En relació amb els recursos hídrics, haurà d’obtindre’s l’informe de la Confederació Hidrogràfica del Xúquer a l’efecte de l’article 25.4 del text refós de la Llei d’aigües, Reial decret legislatiu 1/2001, de 20 de juliol. Per a això, serà necessari incloure en la documentació del pla un estudi de demandes en els termes que especifica l’informe de 8 de juliol de 2021 d’este organisme.

4. S’haurà de concretar el termini en el qual s’elaboraran els informes periòdics de seguiment i qui haurà d’elaborar-los, sobre la base del que estipula l’article 58.2 TRLOTUP.

Segons establix l’article 53.7 del TRLOTUP, l’informe ambiental i territorial estratègic perdrà la vigència i deixarà de tindre els efectes propis si, una vegada publicat en el *Diari Oficial de la Generalitat Valenciana*, no s’ha aprovat la revisió del pla en el termini màxim de quatre anys des que es va publicar. En este cas, el promotor haurà d’iniciar novament el procediment d’avaluació ambiental i territorial estratègica simplificada de la modificació.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista de tot el que s’ha exposat, la Comissió d’Avaluació Ambiental, acorda: emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual número 2 del Pla parcial polígon industrial «Camí dels Olivars» de Catadau, per considerar que no té efectes significatius en el medi ambient, amb el compliment de les determinacions que s’inclouen en l’informe esmentat.

Notificar als interessats que, contra la present resolució, com que no és un acte definitiu en via administrativa, no es pot interposar cap recurs; la qual cosa no és un inconvenient perquè puguen utilitzar-se els mitjans de defensa que en el seu dret estimen pertinents.

La qual cosa notifique perquè se’n tinga coneixement i als efectes oportuns.

Fet que se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 23 de maig de 2022.– El secretari de la Comissió d’Avaluació Ambiental: José del Valle Arocas.»

  

València, 19 de juliol de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental